ครม.ทำทุกทางเร่งมือขายมันฯ
โปะรับจำนำข้าวครม.อนุมัติเร่ขายมันฯ หาเงินโปะรับจำนำข้าว
20 มี.ค. 2556

โปะรับจำนำข้าวครม.อนุมัติเร่ขายมันฯ หาเงินโปะรับจำนำข้าว 
ที่ประชุมคณะรัฐมนตรี (ครม.) วันที่ 19 มี.ค. มีมติเห็นชอบให้มีการระบายมันสำปะหลังในโครงการแทรกแซงตลาดของรัฐบาล ทั้งการเจรจาซื้อขายแบบรัฐต่อรัฐกับต่างประเทศ การขายทั่วไป และการขายผ่านตลาดซื้อขายสินค้าเกษตรล่วงหน้า
แหล่งข่าวเปิดเผยว่า ตั้งแต่เดือน ต.ค. 2555 จนถึงวันที่ 12 มี.ค. 2556 มีหัวมันสดเข้าโครงการ 7.22 ล้านตันจากเป้าหมาย 10 ล้านตัน ใช้เงินไปแล้วกว่า 2.7 หมื่นล้านบาท และมันสดดังกล่าวได้แปรรูปเป็นมันเส้นได้ปริมาณ 4.80 แสนตัน และแป้งมัน 3.95 หมื่นตัน หากรัฐบาลระบายมันออกไปได้ก็จะนำมาหมุนเวียนใช้ในการรับจำนำสินค้าเกษตรอื่นๆ เช่น โครงการรับจำนำข้าวเปลือก
ทั้งนี้ ในวันที่ 20 พ.ย. 2555 ครม.อนุมัติโครงการแทรกแซงตลาดมันสำปะหลัง ปี 2555/2556 โดยใช้เงินกู้ในโครงการรับจำนำสินค้าเกษตร 4.1 แสนล้านบาท ที่รัฐบาลกู้จากธนาคารเพื่อการเกษตรและสหกรณ์การเกษตร (ธ.ก.ส.) โดยเริ่มต้นที่ 2.60 บาทต่อกิโลกรัม ในเดือน ธ.ค. 2555 และเพิ่มขึ้น 5 สตางค์ต่อเดือน สูงสุด 2.75 บาทต่อกิโลกรัม ในเดือน มี.ค. 2556 
นายภักดีหาญส์ หิมะทองคำ รองโฆษกประจำสำนักนายกรัฐมนตรี กล่าวว่า ครม.ยังได้มอบหมายให้กระทรวงพาณิชย์หารือกับกระทรวงพลังงานในการจำหน่ายมันสำปะหลังเพื่อนำไปผลิตเป็นเอทานอลเป็นลำดับแรกก่อนที่จะขายแบบจีทูจี 
ขณะที่กระทรวงพลังงานรายงาน ครม. ว่า โรงงานเอทานอลขอซื้อมันสำปะหลังในสต๊อกของรัฐบาล 1.6 ล้านตัน โดยหัวมันสดที่ราคา 2.50 บาทต่อกิโลกรัม มันเส้นราคา 6.61 บาทต่อกิโลกรัม ส่วนปริมาณหัวมันสดในส่วนที่มากกว่า 1.67 ล้านตันนั้นขอซื้อที่ราคา 2.22 บาทต่อกิโลกรัม